**ELŐTERJESZTÉS**

**Körmend Város Önkormányzata Képviselő-testületet 2020. október 28-i ülésére**

**Tárgy:** szociális rendelet módosítása

Tisztelt Képviselő-testület!

Az M8-as út építése során Körmend Város Önkormányzata a Magyar Államhoz fordult, és kezdeményezte, hogy a kitermelt famennyiségből az Állam térítésmentesen adjon át az Önkormányzatnak fát szociális célokra.

A Képviselő-testület döntött a kezdeményezésről 2019. novemberében.

A Képviselő-testület döntése nyomán a NIF Zrt. összesen 151,46 erdei m3 tűzifát adott át térítésmentesen az Önkormányzatnak.

A tűzifát települési támogatásként osztaná ki az Önkormányzat (annak Szociális és Egészségügyi Bizottsága). A kiosztás feltételeit a csatolt rendelet-tervezet tartalmazza.

Előzetesen ellenőriztük, hogy a rendszeres önkormányzati támogatásban részesülők megfelelnek-e a támogatás feltételeinek, és ez alapján azt mondhatjuk, hogy a rendelet-tervezet alapján a Körmenden az Önkormányzat által ismert, nehéz élethelyzetben lévők számára a támogatás megállapítható.

A támogatást kérelem alapján lehet megítélni, a kérelemre formanyomtatvány készül. A kérelmet 2020. november 30-ig lehet benyújtani.

Kérem a Testületet, hogy döntsön a rendelet módosításáról.

**Előzetes hatásvizsgálat:**

Társadalmi hatás: A módosításra kerülő rendelet társadalmi hatása az, hogy az Önkormányzat bővíti a települési támogatások körét az M8-as út építése során kitermelt és az Önkormányzat részére térítésmentesen átadott 151,46 erdei m3 tűzifának a szociálisan rászorulók részére történő kiosztással.

Gazdasági hatás: a rendelet megalkotásának jelentős gazdasági hatása nincsen.

Költségvetési hatás: a rendelet megalkotásának jelentős költségvetési hatása nincsen, a tűzifát térítésmentesen kapta az Önkormányzat, a beszállításnak és esetlegesen a feldarabolásnak lesz költsége.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek: A rendeletmódosítás személyi, szervezeti, tárgyi és pénzügyi feltételei rendelkezésre állnak. A jogszabály megalkotására azért van szükség, mert a települési támogatás normatív feltételeit a szociális rendeletben kell megállapítani.

Körmend, 2020. szeptember 28.

**Bebes István**

**polgármester**